Den konservative Henrik Degn fra Vesthimmerlands Kommune søger orlov fra byrådsarbejdet. Henrik Degn er gift med kvinden, som i en måned flyttede sammen med skoleleder Kaare Maul fra Strandby Skole. Skolelederen blev fyret i forlængelse af affæren. Beslutningen sker ifølge den konservative byrådsgruppe og bestyrelse efter samråd med Henrik Degn, og i en pressemedelelse hedder det: - Det er forståeligt at Henrik Degn ønsker en periode med ro, efter den store mediehetz der har været på ham og hans familie i forbindelse med Strandby sagen. Det fortæller P4 Nordjylland. Døren på klem Vesthimmerlands borgmester Jens Lauritzen holder døren en anelse på klem for, at Strandby Skoles fyrede leder, Kaare Maul, kan få jobbet tilbage. - Jeg har ikke definitivt udelukket noget, siger Jens Lauritzen til P4 Nordjylland. Byrådet behandler torsdag et forslag om at afvente resultatet af undersøgelsen, inden kommunen ansætter en ny skoleleder. Det forslag støtter borgmester Jens Lauritzen.
Det konservative byrådsmedlem søger orlov efter sagen om den fyrede skoleleder i Strandby